钦定古今图书集成/明伦汇编/氏族典/第345卷 > 周法尚
## 钦定古今图书集成/明伦汇编/氏族典/第345卷 > 周法尚

按《隋书周法尚传》：“法尚字德迈，汝南安成人。祖灵起，
梁直阁将军，义阳太守。父炅，定州刺史。法尚少果劲
有风概，好读兵书。年十八，为陈始兴王中兵参军。父
卒后，监定州事，数有战功，迁散骑常侍，封山阴县侯，
以其兄法僧代为定州刺史。法尚与长沙王叔坚不
相能，叔坚言其将反。陈宣帝执禁法僧，欲取法尚，法”
尚遂归于周。宣帝甚优宠之，拜开府、顺州刺史，封归
义县公。高祖受禅，拜巴州刺史，迁衡州总管。岁馀，转
黄州总管。及伐陈之役，以行军总管隶秦孝王。陈刺
史熊门超拒战，击破之，擒超。寻迁永州总管。十年，转
桂州总管。炀帝嗣位，转定襄太守。时帝幸榆林，法尚
朝于行宫，拜左武卫将军，出为炖煌太守。辽东之役，
以舟师指朝鲜，会杨元感反，与宇文述、来护儿等破
之。明年，复临沧海。在军疾终，谥曰僖。有子六人，长子
绍基，灵寿令；少子绍范，最知名。